PMIndiaData/PMIndiaSum huggingface dataset:
अमेरिका के विदेश मंत्री जॉन कैरी और वाणिज्य मंत्री पैनी प्रित्जकर ने प्रधानमंत्री श्री नरेन्द्र मोदी से भेंट की

अमेरिका के विदेश मंत्री जॉन कैरी और वाणिज्य मंत्री पैनी प्रित्जकर ने आज यहां प्रधानमंत्री श्री नरेन्द्र मोदी से भेंट की। घंटे भर चली इस बैठक में अमेरिका के दोनों मंत्रियों ने प्रधानमंत्री को भारत-अमेरिका रणनीतिक साझेदारी के बारे में जानकारी दी। उन्होंने कहा कि राष्ट्रपति ओबामा भारत के साथ अमेरिका के संबंधों को उच्च प्राथमिकता देते हैं और उम्मीद करते हैं कि सितंबर में वांशिगटन में होने वाली शिखरवार्ता में इन संबंधों को और मजबूत करने पर बल दिया जाएगा। प्रधानमंत्री श्री नरेन्द्र मोदी ने कहा कि भारत और अमेरिका विश्व के दो सबसे बड़े लोकतांत्रिक देश हैं और दोनों देशों के विचार और हित साझा हैं। प्रधानमंत्री ने बैठक के दौरान क्षेत्रीय स्थिति, एशिया-प्रशांत क्षेत्र में भारत की साझेदारी, क्षेत्रीय आर्थिक विकास को बढ़ाने में भारत के प्रयास, अफगानिस्तान को समर्थन जारी रखने की भारत की प्रतिबद्धता, आतंकवाद से निपटने के लिए ‘जीरो टॉलरेंस’ के सिद्धांत का पालन इत्यादि की चर्चा की। बैठक में विदेश मंत्री श्रीमती सुषमा स्वराज, प्रधानमंत्री के प्रमुख सचिव श्री नृपेन्द्र मिश्र, राष्ट्रीय सुरक्षा सलाहकार श्री अजित डोवाल, विदेश सचिव सुश्री सुजाता सिंह और अन्य आला अधिकारियों ने हिस्सा लिया।
प्रधानमंत्री ने लोकसभा सांसद महंत चांद नाथ के निधन पर शोक व्यक्त किया

प्रधानमंत्री श्री नरेन्द्र मोदी ने लोकसभा सांसद महंत चांद नाथ के निधन पर शोक व्यक्त किया है। प्रधानमंत्री ने कहा, “अलवर के सांसद महंत चांद नाथ जी के निधन से दुःख हुआ, उन्हें उनके समृद्ध सामाजिक कार्यों के लिए याद किया जाएगा। मैं गहरी संवेदनाएं व्यक्त करता हूं।”
प्रधानमंत्री ने देशवासियों को महेश नवमी की शुभकामानाएं दीं

प्रधानमंत्री श्री नरेन्द्र मोदी ने महेश नवमी के अवसर पर लोगों को शुभकामनाएं दी हैं। अपने संदेश में प्रधानमंत्री ने कहा, ‘आप सभी को महेश नवमी की मंगलकामनाएं। यह पर्व हमें जन कल्याण के लिए प्रतिबद्ध होने की प्रेरणा देता है। देवों के देव महादेव और मां पार्वती से मेरी प्रार्थना है कि वे समस्त देशवासियों पर अपनी कृपा बनाए रखें।’
अमरीका और कनाडा के सिख प्रतिनिधिमंडल ने प्रधानमंत्री से मुलाकात की

अमरीका और कनाडा में बसे सिख समुदाय के 29 सदस्‍यीय शिष्‍टमंडल ने शनिवार को प्रधानमंत्री, श्री नरेंद्र मोदी से मुलाकात की। शिष्‍टमंडल के सदस्‍यों ने नई सरकार के गठन और उसके द्वारा की गई पहलों के लिए प्रधानमंत्री को बधाई दी। प्रधानमंत्री ने सिख समुदाय द्वारा भारत के लिए किये गये बलिदानों को याद किया। उन्‍होंने ‘मेक इन इंडिया’ पहल का भी जिक्र किया। शिष्‍टमंडल के कुछ सदस्‍यों ने पंजाब के युवाओं के बीच मादक पदार्थों के इस्‍तेमाल की प्रवृत्ति के प्रसार पर चिंता जाहिर की। प्रधानमंत्री ने इस पर चिंता व्‍यक्‍त करते हुए कहा कि सरकार इस मामले पर सावधानी से गौर करेगी और इस समस्‍या का समाधान निकालने का प्रयास किया जाएगा।
प्रधानमंत्री ने गुजरात के बाजीपुर में पशु फ़ीड संयंत्र, सिंचाई सुविधा और जलापूर्ति योजनाओं का उद्घाटन किया

प्रधानमंत्री श्री नरेंद्र मोदी ने आज दक्षिणी गुजरात के बाजीपुर में एसयूएमयूएल कैटल फीड प्लांट का उद्घाटन किया। उन्होंने तापी जिले के व्यास टाउन और जेसीनपुर-डोल्वान समूहों के लिए लिफ्ट सिंचाई योजनाओं और पीने के पानी की आपूर्ति से संबंधित योजना के लिए आधारशिला भी रखी। इस अवसर पर एकत्रित जन समूह को संबोधित करते हुए प्रधानमंत्री ने इस क्षेत्र के लिए लंबे समय से किए गए कामों को याद किया। उन्होंने कहा कि एसयूएमयूएल-सूरत जिला सहकारी दूध उत्पादक संघ लिमिटेड- से आसपास के लोग सशक्त होंगे। उन्होंने कहा कि उमरगांव से अंबाजी तक बदलाव हुआ है औऱ इससे गुजरात के आदिवासी समुदायों को लाभ मिलेगा। यहां एसयूएमयूएल में हम सहकार(कॉपरेटिव) और सरकार के मिलकर काम करने का सकारात्मक बदलाव देख रहे हैं। प्रधानमंत्री ने कहा कि एसयूएमयूएल किसान और दुग्ध उत्पादकों के करीब से काम करने को दर्शा रहा है। प्रधानमंत्री ने कहा कि तापी जिला गुजराज के नए जिलों में से एक है और वह उल्लेखनीय प्रगति को देखकर खुश हैं। प्रधानमंत्री ने कृषि क्षेत्र में मूल्य वृद्धि के लिए कहा और प्रति व्यक्ति दूध उत्पादन बढ़ाने पर भी ध्यान केंद्रित करने को कहा।
प्रधानमंत्री ने मौलाना कल्बे सादिक के निधन पर दुख व्यक्त किया

प्रधानमंत्री श्री नरेन्द्र मोदी ने ऑल इंडिया मुस्लिम पर्सनल लॉ बोर्ड के उपाध्यक्ष रहे मौलाना कल्बे सादिक के निधन पर गहरा दुख व्यक्त किया है। प्रधानमंत्री ने एक ट्वीट में कहा,"ऑल इंडिया मुस्लिम पर्सनल लॉ बोर्ड के उपाध्यक्ष रहे मौलाना कल्बे सादिक के निधन से अत्यंत दुख हुआ। उन्होंने सामाजिक सद्भावना और भाईचारे के लिए उल्लेखनीय प्रयास किया। उनके परिजनों और चाहने वालों के प्रति मेरी संवेदनाएं।"
प्रधानमंत्री ने कोविड-19 के खिलाफ भारत की लड़ाई की समीक्षा की

प्रधानमंत्री श्री नरेन्‍द्र मोदी ने कोविड-19 महामारी के खिलाफ भारत की ओर से जारी कार्रवाई की समीक्षा के लिए वरिष्‍ठ मंत्रियों और अधिकारियों के साथ एक विस्‍तृत बैठक की। इस बैठक में महामारी के संदर्भ में राष्‍ट्रीय स्‍तर की स्थिति और तैयारियों की समीक्षा की गई। बैठक में दिल्‍ली सहित विभिन्‍न राज्‍यों और संघशासित प्रदेशों की स्थिति का जायजा लिया गया। इस बैठक में गृह मंत्री, स्‍वास्‍थ्‍य मंत्री, प्रधानमंत्री के प्रधान सचिव, मंत्रिमंडलीय सचिव, स्‍वास्‍थ्‍य सचिव, आईसीएमआर के महानिदेशक और अधि‍कारप्राप्‍त समूहों के संबंधित संयोजकों ने भाग लिया। नीति आयोग के सदस्‍य और चिकित्‍सकीय आपात स्थिति प्रबंधन योजना से संबंधित अधि‍कारप्राप्‍त समूह के संयोजक डॉ. विनोद पॉल ने कोविड-19 की मौजूदा स्थिति और मध्यावधि में इससे जुड़े मामलों के भावी परिदृश्‍य के बारे में विस्‍तृत प्रस्‍तुतिकरण दिया। यह देखा गया है कि कोविड-19 के कुल मामलों में से दो-तिहायी मामले पांच राज्‍यों में हैं और उनकी बहुत अधिक तादाद बड़े शहरों में है। सामने आ रही चुनौतियों विशेषकर बड़े शहरों के समक्ष उत्‍पन्‍न हो रही चुनौतियों को देखते हुए परीक्षण में वृद्धि किए जाने के साथ ही साथ बिस्‍तरों की संख्‍या में इजाफा करने और दैनिक मामलों में चरम वृद्धि होने की स्थिति में सेवाओं के उनसे प्रभावी रूप से निपटने के बारे में चर्चा की गई। प्रधानमंत्री ने अस्‍पतालों के बिस्‍तरों/आइसोलेशन बेड्स की शहर-और जिलावार जरूरतों से संबंधित अधिकारप्राप्‍त समूह की सिफारिशों का संज्ञान लिया और स्‍वास्‍थ्‍य मंत्रालय के अधिकारियों को राज्‍यों/संघशासित प्रदेशों के साथ परामर्श कर आपात योजना तैयार करने का निर्देश दिया। उन्‍होंने मंत्रालय को मॉनसून की शुरुआत के मद्देनजर उपयुक्‍त तैयारियां सुनिश्चित करने का भी परामर्श दिया। राजधानी में कोविड-19 के मौजूदा और उभरते परिदृश्‍य पर चर्चा की गई और अगले 2 महीने के अनुमानों पर विचार-विमर्श किया गया। प्रधानमंत्री ने कोविड-19 के बढ़ते मामलों के कारण उत्‍पन्‍न चुनौती से निपटने की समन्वित और समग्र योजना तैयार करने के लिए गृह मंत्री और स्‍वास्‍थ्‍य मंत्री को उपराज्‍यपाल,राष्‍ट्रीय राजधानी क्षेत्र दिल्‍ली के मुख्‍यमंत्री के साथ भारत सरकार और दिल्‍ली सरकार के समस्‍त वरिष्‍ठ अधिकारियों, दिल्‍ली नगर निगम के अधिकारियों की मौजूदगी में आपात बैठक बुलाने का सुझाव दिया। महामारी को फैलने से रोकने और इस पर सफलतापूर्वक काबू पाने के लिए अनेक राज्‍यों, जिलों और शहरों द्वारा किए जा रहे शानदार कार्यों के कई उदाहरणों का बैठक में संज्ञान लिया गया और उनकी प्रशंसा की गई। अन्‍य लोगों को प्रेरणा और नवीन विचार प्रदान करने के लिए इन सफलता की कहानियों और उत्‍कृष्‍ट पद्धतियों को व्‍यापक रूप से प्रसारित किए जाने पर बल दिया गया।
प्रधानमंत्री ने यमन से भारतीय नागरिकों को सुरक्षित बाहर निकालने में मदद के लिए नागरिक सेवाओं और रक्षा अधिकारियों तथा संगठनों को नमन किया

प्रधानमंत्री श्री नरेन्‍द्र मोदी ने यमन से भारतीय नागरिकों को सुरक्षित बाहर निकालने में मदद करने के लिए नागरिक सेवाओं और रक्षा अधिकारियों तथा संगठनों को नमन किया है। प्रधानमंत्री ने कहा – “मैं यमन से हमारे नागरिकों को सुरक्षित बाहर निकालने में मदद के लिए हमारी नागरिक सेवाओं और रक्षा अधिकारियों तथा संगठनों को सलाम करता हूं। आप अपने प्रयास जारी रखें! संगठनों के बीच बेजोड़ सहयोग रहा- विदेश मंत्रालय, नौसेना, वायुसेना, एयर इंडिया, शिपिंग, रेलवे और राज्‍य सरकारों ने बचाव कार्य में बड़ी मदद की। सहयोगी श्रीम‍ती सुषमा स्‍वराज और जनरल वी के सिंह (जो कई दिनों से घटना स्‍थल पर हैं) ने नागरिकों को यमन से सुरक्षित बाहर निकालने के प्रयासों में सराहनीय योगदान किया। मुझे खुशी है कि भारत ने कई गैर भारतीय नागरिकों को भी यमन से बाहर निकाला। भारतीय नागरिकों की सुरक्षित स्‍वदेश वापसी के प्रयास से यह पता चलता है कि हम अपने लोगों की सेवा करने के इच्‍छुक और आपत्ति में फंसे अन्‍य लोगों की मदद के लिए तैयार हैं जो भारत का चरित्र है।”
प्रधानमंत्री ने कुनो में चीतों से जुड़ा समाचार साझा किया

प्रधानमंत्री श्री नरेन्‍द्र मोदी ने आज बताया कि अनिवार्य क्‍वारंटाइन के बाद 2 चीतों को कुनो प्राकृतिक-वास में और अनुकूलन के लिए एक बड़े बाड़े में छोड़ दिया गया है। श्री मोदी ने ट्वीट किया: “बढ़िया खबर! मुझे जानकारी दी गयी है कि अनिवार्य क्वारंटाइन के बाद, 2 चीतों को कुनो प्राकृतिक-वास में और अनुकूलन के लिए एक बड़े बाड़े में छोड़ दिया गया है। अन्य चीतों को भी जल्द ही उस बाड़े ने छोड़ दिया जाएगा। मुझे यह जानकर भी खुशी हुई कि सभी चीते स्वस्थ हैं, सक्रिय हैं और अच्छी तरह से तालमेल बिठा रहे हैं।”
प्रधानमंत्री की एससीओ शिखर सम्मेलन के दौरान ईरान के राष्ट्रपति के साथ बैठक

1. प्रधानमंत्री श्री नरेन्द्र मोदी और ईरान इस्लामी गणराज्य के राष्ट्रपति एच.ई. श्री इब्राहिम रायसी ने उज्बेकिस्तान के समरकंद में एससीओ के राष्ट्राध्यक्ष परिषद की 22वीं बैठक के आयोजन के दौरान मुलाकात की। 2021 में राष्ट्रपति रायसी के पदभार ग्रहण करने के बाद, प्रधानमंत्री और राष्ट्रपति रायसी के बीच यह पहली बैठक थी। 2. बैठक के दौरान दोनों नेताओं ने द्विपक्षीय संबंधों से जुड़े कई महत्वपूर्ण मुद्दों पर चर्चा की तथा संबंधों को और मजबूत करने की इच्छा व्यक्त की। प्रधानमंत्री ने इस बात पर प्रकाश डाला कि भारत–ईरान द्विपक्षीय संबंध, ऐतिहासिक और सभ्यतागत संबंधों द्वारा रेखांकित किये जाते हैं, जिनमें दोनों देशों के लोगों के मजबूत आपसी संपर्क शामिल हैं। 3. दोनों राजनेताओं ने शहीद बेहेस्ती टर्मिनल, चाबहार बंदरगाह के विकास में हुई प्रगति की समीक्षा की और क्षेत्रीय संपर्क के क्षेत्र में द्विपक्षीय सहयोग के महत्व को रेखांकित किया। 4. दोनों राजनेताओं ने अफगानिस्तान सहित अंतरराष्ट्रीय और क्षेत्रीय विकास पर भी चर्चा की। प्रधानमंत्री ने अफगानिस्तान के लोगों को मानवीय सहायता प्रदान करने की भारत की प्राथमिकताओं और एक शांतिपूर्ण, स्थिर एवं सुरक्षित अफगानिस्तान के समर्थन में एक प्रतिनिधि और समावेश आधारित राजनीतिक व्यवस्था की आवश्यकता को दोहराया। 5. राष्ट्रपति रायसी ने प्रधानमंत्री को जेसीपीओए वार्ताओं की वर्त्तमान स्थिति के बारे में जानकारी दी। 6. प्रधानमंत्री ने राष्ट्रपति रायसी को अपनी सुविधानुसार जल्द से जल्द भारत आने का आमंत्रण दिया। समरक़ंद 16 सितंबर, 2022
भारत की नेत्रहीन विश्वकप विजेता क्रिकेट टीम ने प्रधानमंत्री से मुलाकात की

प्रधानमंत्री श्री नरेंद्र मोदी ने आज भारत की नेत्रहीन विश्वकप विजेता क्रिकेट टीम से मुलाकात की। इस टीम ने इस महीने ही दक्षिण अफ्रीका द्वारा आयोजित नेत्रहीनों के एकदिवसीय मैचों के चौथे विश्वकप-2014 का खिताब जीता है। प्रधानमंत्री को क्रिकेट की एक ऐसी गेंद भेंट की गयी जिसका इस्तेमाल नेत्रहीनों के क्रिकेट के लिए किया जाता है। श्री मोदी ने खिलाड़ियों से गेंद पर हस्ताक्षर करने को कहा और ये भी कहा कि वे इस गेंद को किसी क्रिकेट क्लब के संग्राहलय के लिए भेंट में देंगे। प्रधानमंत्री ने खिलाड़ियों को बताया कि उन्होंने न केवल भारत के लिए कीर्तिमान स्थापित किया है अपितु अपनी इस शानदार उपलब्धि से काफी शारीरिक विकलांगों को प्रेरणा भी दी है। प्रधानमंत्री ने प्रत्येक खिलाड़ी से अलग-अलग बात की और उनके साथ फोटो खिंचवाये।
मंत्रिमंडल ने भारत और मोरोक्‍को के बीच जल संसाधन के क्षेत्र में सहयोग पर एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और मोरोक्‍को के बीच जल संसाधन के क्षेत्र में सहयोग पर समझौता ज्ञापन (एमओयू) पर हस्‍ताक्षर के लिए अपनी मंजूरी दी है। यह एमओयू संबंधित देश के कानून एवं उनकी विशेषज्ञता के दायरे में जल संसाधनों के विकास एवं प्रबंधन में सहयोग को बेहतर बनाने पर केंद्रित है। इस एमओयू के तहत द्विपक्षीय सहयोग का दायरा इस प्रकार होगा: 1. हाइड्रोलिक बुनियादी ढ़ांचे की परिकल्पना, प्राप्ति एवं रखरखाव, विशेष तौर पर बड़े बांधों और जल अंतरण परियोजनाओं के लिए, 2. एकीकृत जल संसाधन प्रबंधन, यानी सतही एवं भूजल संसाधनों का मिश्रित उपयोग, जल उपयोग दक्षता में सुधार, जलवायु परिवर्तन पर लचीलापन एवं अनुकूलन, जल शोधक का कृत्रिम पुनर्भरण, संगठनात्मक, संस्थागत एवं विनियमन पहलुओं में बढ़ोतरी, 3. बाढ़ एवं सूखा प्रबंधन, 4. रिचार्ज में बढ़ोतरी सहित भूजल संसाधनों के सतत विकास एवं प्रबंधन, और 5. वर्षा जल संग्रहण एवं मूल्‍यांकन और जलवायु अनुकूलन। सहयोग में यह भी शामिल हैं: 1. विशेषज्ञों के दौरे और अभियानों का आदान-प्रदान, 2. जल संसाधन के क्षेत्र में कार्यक्रमों, प्रकाशनों, विशेषज्ञता और अनुसंधान के परिणामों पर सूचनाओं का आदान-प्रदान, • भारत और मोरोक्को में ऊपर बताए गए दायरे में परियोजनाएं विकसित करना: दोनों देशों में सामाजिक-आर्थिक क्रियाकलापों के साथ भागीदारी तंत्र विकसित करना, 1. जल से संबंधित कार्यक्रमों और परियोजनाओं में विशेषज्ञों की पारस्परिक भागीदारी सुनिश्चित करना, 2. हाइड्रोलिक बेसिन में एकीकृत जल संसाधन प्रबंधन के सिद्धांतों को लागू करने के लिए विशेषज्ञता को साझा करने के उद्देश्‍य से दोनों देशों हाइड्रोलिक बेसिन एजेंसियों के बीच सहयोग को बढ़ावा देना। इस एमओयू के तहत एक संयुक्‍त कार्य समूह (जेडब्‍ल्‍यूजी) स्‍थापित करने का भी प्रस्‍ताव है जिसमें दोनों देशों के बराबर सदस्‍य होंगे। यह कार्य समूह एमओयू से संबंधित गतिविधियों की निगरानी करेगा। कार्य समूह की सालाना बैठक बारी-बारी से भारत और मोरोक्‍को में आयोजित होगी। साथ ही कार्य समूह टेलीफोन अथवा वीडियो कॉन्‍फ्रेसिंग के जरिये किसी भी समय बातचीत कर सकता है। वैज्ञानिक, तकनीकी एवं तकनीकी क्षेत्रों पर केंद्रित यह सहयोग दोनों देशों के जल संसाधन क्षेत्र के सार्वजनिक एवं निजी संगठनों के बीच द्विपक्षीय सहयोग के विकास/स्‍थापना को प्रोत्‍साहित करेगा। अद्यतन तकनीकी विशेषज्ञता एवं अनुभव के आदान-प्रदान से दोनों देश सीख सते हैं और अपने कौशल को बेहतर बना सकते हैं। पृष्‍ठभूमि: जल संसाधन, नदी विकास एवं गंगा पुनरुद्धार मंत्रालय ने करअन्‍य देशों के साथ नीति एवं तकनीकी विशेषज्ञता को साझा करने, प्रशिक्षण कार्यक्रमों, कार्यशालाओं, वैज्ञानिक एवं तकनीकी संगोष्ठियों के आयोजन, विशेषज्ञों के आदान-प्रदान और अध्‍ययन टूर के आयोजन के जरिये जल संसाधन विकास एवं प्रबंधन के क्षेत्र में द्विपक्षीय सहयोग की परिकल्‍पना की है। भारत और अफ्रीका के बीच जारी सहयोग को ध्‍यान में रखते हुए मोरोक्‍को के साथ जल संधान के क्षेत्र में अनुभव एवं विशेषज्ञता के आदान-प्रदान के लिए समझौता करने का निर्णय लिया गया है।
प्रधानमंत्री ने ‘ओणम’ के पावन अवसर पर लोगों को शुभकामनाएं दीं

प्रधानमंत्री श्री नरेन्‍द्र मोदी ने ‘ओणम’ के पावन पर्व पर लोगों को शुभकामनाएं दी हैं। प्रधानमंत्री ने एक ट्वीट में कहा, ‘ओणम पर शुभकामनाएं। यह सद्भाव का पर्व है, इसलिए इस दृष्टि से य‍ह एक अनूठा त्योहार है। यह देश के अत्‍यंत परिश्रमी किसानों के प्रति आभार व्यक्त करने का भी शुभ अवसर है। मेरी मंगल-कामना है कि सभी लोग प्रसन्‍न एवं पूरी तरह से स्‍वस्‍थ रहें।’
प्रधानमंत्री आयकर अपीलीय अधिकरण की कटक बेंच के कार्यालय-सह-आवासीय परिसर का लोकार्पण करेंगे

प्रधानमंत्री श्री नरेंद्र मोदी 11 नवंबर, 2020 को शाम 4:30 बजे वीडियो कॉन्फ्रेंसिंग के माध्यम से कटक में आयकर अपीलीय अधिकरण (आईटीएटी) के अत्याधुनिक कार्यालय–सह–आवासीय परिसर का लोकार्पण करेंगे। केंद्रीय विधि मंत्री, केंद्रीय पेट्रोलियम मंत्री, ओडिशा के मुख्यमंत्री, ओडिशा उच्च न्यायालय के मुख्य न्यायाधीश और न्यायाधीश सहित अन्य गणमान्य व्यक्ति भी इस कार्यक्रम के दौरान उपस्थित रहेंगे। इस अवसर पर, आईटीएटी पर एक ई–कॉफी टेबल बुक का विमोचन भी किया जाएगा। आयकर अपीलीय अधिकरण, जिसे आईटीएटी के नाम से भी जाना जाता है, प्रत्यक्ष करों के क्षेत्र में एक महत्वपूर्ण संवैधानिक निकाय है और तथ्य के निष्कर्षों पर इसके आदेश अंतिम रूप से स्वीकार किए जाते हैं। वर्तमान समय में इसके अध्यक्ष, झारखंड उच्च न्यायालय और गुजरात उच्च न्यायालय के पूर्व न्यायाधीश न्यायमूर्ति (सेवानिवृत्त) श्री पी.पी. भट्ट हैं। 25 जनवरी, 1941 को गठित किया गया आईटीएटी पहला ट्रिब्यूनल था और इसे 'मदर ट्रिब्यूनल' के नाम से भी जाना जाता है। आईटीएटी की वर्ष 1941 में दिल्ली, बम्बई और कलकत्ता में केवल तीन पीठों के साथ शुरू हुई थी। वर्तमान समय में देश भर के तीस शहरों में में आईटीएटी की पीठों की संख्या 63 तक बढ़ गई है। देश में इसकी दो क्षेत्रीय पीठ भी हैं। आईटीएटी की कटक पीठ की स्थापना 23 मई, 1970 को की गई थी और तभी से इसने कार्य करना शुरू कर दिया था। कटक पीठ का अधिकार क्षेत्र पूरे ओडिशा राज्य में फैला हुआ है। यह पीठ 50 से अधिक वर्षों से किराए के परिसर में काम कर रही थी। आईटीएटी, कटक पीठ का नव–निर्मित कार्यालय–सह–आवासीय परिसर 1.60 एकड़ क्षेत्र में फैला हुआ है। इसके लिये भूमि का आवंटन ओडिशा राज्य सरकार ने वर्ष 2015 में नि:शुल्क किया था। आवंटित कार्यालय परिसर का कुल निर्मित क्षेत्र 1938 वर्ग मीटर है। इसके तीन मंजिला परिसर में, विशाल अदालत कक्ष, अत्याधुनिक रिकॉर्ड रूम, पीठ के सदस्यों के लिए अच्छी तरह से सुसज्जित कक्ष, पुस्तकालय कक्ष, अच्छी तरह से सुसज्जित विशाल आधुनिक सम्मेलन कक्ष, पक्षकारों के लिए पर्याप्त जगह, वकीलों के लिये अधिवक्ता कक्ष के अलावा चार्टर्ड एकाउंटेंट और अन्य लोगों के लिए भी पर्याप्त जगह उपलब्ध है।
प्रधानमंत्री का पृथ्वी दिवस पर संदेश

प्रधानमंत्री श्री नरेन्द्र मोदी ने पृथ्वी दिवस के अवसर पर संदेश दिया है। प्रधानमंत्री ने अपने ट्वीट्स में कहा- “पृथ्वी दिवस हमारे ग्रह को स्वच्छ और हरा भरा रखने तथा सतत विकास पर ध्यान केंद्रित करने की हमारी प्रतिबद्धता को दोहराने का सही अवसर है। हमारा संबंध ऐसी संस्कृति से है जो इस मंत्र में विश्वास रखती है कि “माता भूमिः पुत्रोहं पृथिव्याः” अर्थात पृथ्वी हमारी माता है और हम उसके बच्चें हैं। पर्यावरण की देखभाल करना हमारे स्‍वभाव का अभिन्न हिस्सा है। भारत सही मायने में जलवायु परिवर्तन को कम करने में दुनिया को रास्ता दिखा सकता है ।”
प्रधानमंत्री ने पूर्व प्रधानमंत्री अटल बिहारी वाजपेयी की स्‍मृति में आयोजित  प्रार्थना सभा को संबोधित किया

प्रधानमंत्री श्री नरेन्‍द्र मोदी ने आज पूर्व प्रधानमंत्री श्री अटल बिहारी वाजपेयी की स्‍मृति में नई दिल्‍ली में आयोजित प्रार्थना सभा को संबोधित किया। उन्‍होंने कहा कि हमारे हाथ में यह नहीं है कि हमारा जीवन कितना लम्‍बा हो, लेकिन हम यह निर्धारित कर सकते हैं कि हमारा जीवन कैसा होगा। उन्‍होंने कहा कि अटलजी ने अपने जीवन में यह दिखाया कि जीवन कैस होना चाहिए और इसका उद्देश्‍य क्‍या होना चाहिए। उन्‍होंने कहा कि अटलजी ने हर पल आम जन के लिए बिताया। युवा अवस्‍था से लेकर जब तक शरीर ने साथ दिया, वह देश के लिए जिये। उन्‍होंने कहा कि अटलजी देशवासियों के लिए, अपने सिद्धांतों के लिए और जनसाधारण की आकांक्षाओं के लिए जिये। प्रधानमंत्री ने कहा कि वाजपेयीजी ने अपना अधिकतर राजनीतिक जीवन उस समय बिताया, जब मजबूत राजनीतिक विचारधारा का कोई विकल्‍प नहीं था। उन्‍होंने कहा कि अलगाव सहने के बावजूद वह अपने आदर्शो के प्रति संकल्‍पबद्ध रहे। वह लम्‍बे समय तक विपक्ष में रहे, लेकिन उनके आदर्श अछूते रहे। श्री नरेन्‍द्र मोदी ने कहा कि वाजपेयीजी ने संसदीय परम्‍पराओं का सम्‍मान किया और अवसर आने पर लोगों की भलाई के लिए अपने विज़न को लागू किया। प्रधानमंत्री ने कहा कि उनमें प्रत्‍येक क्षण अटल का अनुभव किया जा सकता है। प्रधानमंत्री ने कहा कि 11 मई 1998 को परमाणु परीक्षण करके उन्‍होंने विश्‍व को आश्‍चर्यचकित कर दिया। उन्‍होंने इन परीक्षणों की सफल्‍ता का श्रेय हमारे वैज्ञानिकों के कौशल को दिया। व्‍यापक वैश्विक प्रतिकूल प्रतिक्रिया के बावजूद अटलजी दबाव में नहीं झुके और विश्‍व को दिखाया कि भारत अटल है। प्रधानमंत्री ने कहा कि वाजपेयी जी के नेतृत्‍व में किसी तरह की कड़वाहट के बिना तीन नये राज्‍यों का गठन किया गया। प्रधानमंत्री ने कहा कि वाजपेयी जी ने यह दिखाया कि निर्णय लेने में कैसे सभी को साथ लेकर चला जा सकता है। प्रधानमंत्री ने याद दिलाते हुए कहा कि जब अटलजी ने केन्‍द्र में पहली बार सरकार बनाई तो कोई भी समर्थन देने को राजी नहीं था और सरकार 13 दिनों में गिर गई, लेकिन अटलजी ने आशा नहीं खोई और लोगों की सेवा करने के प्रति संकल्‍पबद्ध रहे। उन्‍होंने गठबंधन की राजनीति की राह दिखाई। प्रधानमंत्री ने कहा कि वाजपेयीजी ने कश्‍मीर पर वैश्विक धारणा को बदल दिया। उन्‍होंने आतंकवाद के विषय को उठाया और इसे विश्‍व के केन्‍द्र में ला खड़ा किया। प्रधानमंत्री ने कहा कि अटलजी हमारी प्रेरणा बने रहेंगे। वह सार्वजनिक जीवन और राजनीति से एक दशक से अधिक समय तक दूर रहे, लेकिन उनके निधन पर भावनाओं का सैलाब उमड़ा। यह उनकी महानता को दिखाता है। प्रधानमंत्री ने बताया कि अटलजी से कभी नहीं मिलने वाले युवा भारतीय पहलवान बजरंग पूनिया ने कल एशियाई खेलों में प्राप्‍त स्‍वर्ण पदक को अटलजी के प्रति समर्पित किया। प्रधानमंत्री ने कहा कि एक व्‍यक्ति कितनी ऊंचाई और कितनी बड़ी सफलता हासिल कर सकता है।
प्रधानमंत्री ने राजस्‍थान दिवस पर वहां के लोगों को शुभकामनाएं दी

प्रधानमंत्री श्री नरेन्‍द्र मोदी ने ‘राजस्‍थान दिवस’ पर राज्‍य के लोगों को शुभकामनाएं दी हैं। प्रधानमंत्री ने कहा, ‘राजस्थान दिवस पर राजस्थान के सभी भाइयों और बहनों को शुभकामनाएं।’ अपने संदेश में प्रधानमंत्री ने कहा:- “राजस्‍थान के मेरे प्रिय भाइयों और बहनों, राजस्‍थान दिवस पर आप सभी को मेरी ओर से शुभकामनाएं। राजस्‍थान अपनी शानदार संस्‍कृति और गौरवमयी इतिहास के लिए जाना जाता है। राजस्‍थान के लोगों को उनके साहस और त्‍याग के लिए हमेशा याद किया जाता रहा है। राजस्‍थान के लोग अपनी कड़ी मेहनत के लिए जाने जाते हैं। मैं राजस्‍थान के लोगों को सलाम करता हूं और राज्‍य की विकास यात्रा के लिए शुभकामनाएं देता हूं।”
माल्टा के प्रधानमंत्री वाइब्रेंट गुजरात सम्मेलन 2019 (17-19, जनवरी 2019) में भाग लेने के लिए भारत की यात्रा पर

माल्टा के प्रधानमंत्री डॉ. जोसेफ मस्कट वाइब्रेंट गुजरात सम्मेलन 2019 में शामिल होने के लिए 17-19 जनवरी, 2019 तक भारत की अपनी पहली यात्रा पर हैं। उनके साथ अर्थव्यवस्था, निवेश और लघु व्यापार मंत्री डॉ. क्रिश्चियन कारडोना तथा एक व्यापार प्रतिनिधिमंडल भी भारत आए हुए हैं। गुजरात के राज्यपाल श्री ओ. पी. कोहली ने माल्टा के प्रधानमंत्री तथा प्रतिनिधिमंडल की अगवानी की। सम्मेलन के दौरान प्रधानमंत्री श्री नरेन्द्र मोदी और प्रधानमंत्री श्री मस्कट के बीच द्विपक्षीय बैठक हुई। प्रधानमंत्री श्री मस्कट ने पिछले सितम्बर में भारत के उपराष्ट्रपति की माल्टा यात्रा का जिक्र किया और द्विपक्षीय संबंधों के मजबूत होने की सराहना की। दोनों प्रधानमंत्रियों ने व्यापार और व्यावसायिक संबंधों की संभावनाओं पर विचार-विमर्श किया। प्रधानमंत्री मस्कट ने भारत की दवा और सूचना प्रौद्योगिकी उद्योग से अफ्रीका तथा यूरोप के बाजारों के लिए मस्कट को हब बनाने का आग्रह किया। प्रधानमंत्री श्री मोदी ने माल्टा से शैक्षिक सहयोग बढ़ाने का आग्रह किया। उन्होंने कहा कि माल्टा के विशेषज्ञों को गुजरात के फोरेंसिक विश्वविद्यालय में प्रशिक्षण दिया जा सकता है। दोनों राजनेताओं ने अंतर्राष्ट्रीय सौर गठबंधन के पहल का स्वागत करते हुए कहा कि दोनों देश सौर ऊर्जा की क्षमता के बेहतर उपयोग के लिए सौर प्रौद्योगिकी के क्षेत्र में आपसी सहयोग के लिए प्रतिबद्ध हैं। अपनी भारत यात्रा के दौरान प्रधानमंत्री डॉ. जोसेफ मस्कट वाइब्रेंट गुजरात सम्मेलन 2019 में शामिल होंगे तथा गुजरात के मुख्यमंत्री के साथ बैठक करेंगे।
प्रधानमंत्री ने लांस नायक हनुमनथप्‍पा के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने लांस नायक हनुमनथप्‍पा के निधन पर शोक व्‍यक्‍त किया है। प्रधानमंत्री ने कहा, ‘वे हमें दु:खी और स्‍तब्‍ध छोड़ गए। ईश्‍वर लांस नायक हनुमनथप्‍पा की आत्‍मा को शांति प्रदान करे। आपके अंदर का सैनिक अमर रहेगा। देश सेवा में शहीद होने वाले आप जैसे शहीदों पर गर्व है’।
जापान के विदेश मंत्री ने प्रधानमंत्री से मुलाकात की

जापान के विदेश मंत्री फुमियो किशि‍दा ने प्रधानमंत्री श्री नरेन्‍द्र मोदी से आज मुलाकात की। जापान के प्रधानमंत्री श्री शिन्‍जो आबे के साथ अपनी गहरी मित्रता का जिक्र करते हुए प्रधानमंत्री श्री मोदी ने दोहराया कि भारत-जापान संबंध उनके हृदय के बहुत करीब हैं और वह इसे बहुत महत्‍व देते हैं। उन्‍होंने जापान में हाल में हुए आम चुनावों में जीत दर्ज करने के लिए श्री शिन्‍जो आबे को बधाई दी। प्रधानमंत्री श्री मोदी ने सितंबर 2014 में जापान की अपनी सफल यात्रा और नवंबर 2014 में ब्रिस्‍बेन में जी-20 सम्‍मेलन के अवसर पर प्रधानमंत्री श्री शिन्‍जो आबे के साथ अपनी बैठक को याद करते हुए कहा कि वह आने वाले वर्षों में दोनों देशों के बीच द्विपक्षीय संबंधों को और ज्‍यादा मजबूत बनाना चाहते हैं। भारत में बढ़ रहे व्‍यावसायिक अवसरों और भारत में बढ़ते हुए जापानी व्‍यवसाय का जिक्र करते हुए श्री मोदी ने जापान के साथ करीबी आर्थिक संबंधों को अपना पूरा समर्थन देने की इच्‍छा जताई। उन्‍होंने जापान की अपनी यात्रा के बाद से द्विपक्षीय सहयोग के महत्‍वपूर्ण क्षेत्रों में हुई प्रगति का स्‍वागत किया।
मंत्रिमंडल ने पारे पर मिनामाता समझौते की पुष्टि को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने पारे पर मिनामाता समझौते की पुष्टि को मंजूरी दी। इसके साथ ही पुष्टि किये गये समझौते को सौंपने के जरिए भारत समझौते का पक्ष बन गया है। पारे पर मिनामाता समझौते की पुष्टि की मंजूरी के तहत पारा आधारित उत्पादों और पारा यौगिकों संबंधी प्रक्रियाओं के संबंध में 2025 तक की अवधि निर्धारित की गयी है। पारे पर मिनामाता समझौता एक सतत विकास के संबंध में कार्यान्वित किया जाएगा, जिसका उद्देश्य मानव स्वास्थ्य और पर्यावरण को पारे तथा पारे के यौगिकों के उत्सर्जन से बचाना है। समझौते के तहत पारे के दुष्प्रभावों से बचाव होगा और विकासशील देशों के विकास की सुरक्षा हो सकेगी। पारे पर मिनामाता समझौता से उपक्रमों को प्रेरणा मिलेगी कि वे पारा-मुक्त विकल्पों को अपनायें और अपनी निर्माण प्रक्रियाओं में पारा मुक्त प्रौद्योगिकियों का इस्तेमाल करें। इससे अनुसंधान एवं विकास में तेजी आएगी तथा नवाचार को प्रोत्साहन मिलेगा।
प्रधानमंत्री ने केंद्रीय मंत्री श्री राम विलास पासवान के निधन पर दुख जताया

प्रधानमंत्री श्री नरेन्द्र मोदी ने केंद्रीय मंत्री श्री राम विलास पासवान के निधन पर दुख जताया है। सिलसिलेवार ट्वीट में प्रधानमंत्री ने कहा, “रामविलास पासवान जी का निधन एक व्यक्तिगत क्षति है। मैंने एक दोस्त, मूल्यवान सहयोगी और ऐसे व्यक्ति को खो दिया है, जो हर गरीब की गरिमापूर्ण जिंदगी की सुनिश्चित करने के लिए बेहद उत्सुक था। श्री राम विलास पासवान जी ने कड़ी मेहनत और दृढ़ संकल्प के माध्यम से राजनीति में कदम रखा। एक युवा नेता के रूप में उन्होंने आपातकाल के दौरान अत्याचार और लोकतंत्र पर हमले का विरोध किया। वह एक उत्कृष्ट सांसद और मंत्री थे, जिन्होंने कई नीतिगत क्षेत्रों में स्थायी योगदान दिया। साथ में काम करना, पासवान जी के साथ कंधे से कंधा मिलाकर चलना एक अविश्वसनीय अनुभव रहा है। मंत्रिमंडल की बैठकों के दौरान उनके हस्तक्षेप ज्ञानवर्धक होते थे। राजनीतिक ज्ञान, राज्य-कौशल से लेकर शासन के मुद्दों तक वह प्रतिभाशाली थे। उनके परिवार और समर्थकों के प्रति संवेदना। ओम शांति।” एमजी/एएम/वीएस/डीसी